Ħadd ma weġġa’ f’nirien kbar li tard ilbieraħ filgħaxija ħakmu razzett fl-inħawi tar-Rabat u Ħad-Dingli għalkemm mal-€100,000 f’tiben u magħlef ta’ barra spiċċa duħħan. In-nar beda għall-ħabta tad-9.30 p.m. f’razzett li jinsab fil-limiti tar-Rabat. tvm.com.mt jinsab informat li għadd ta’ balal tat-tiben u ikel tal-annimali nqerdu fin-nirien li ġew ikkontrollati mill-pumpiera tal-Protezzjoni Ċivili. Numru ta’ baqar li kienu fit-tarf tar-razzett ġew ukoll salvati mill-ħaddiema tal-Protezzjoni Ċivili. Persuni fuq il-post allegaw li n-nar tqabbad b’vendikazzjoni bis-sid jinstema’ jgħid “aħjar qatlu lili”. S’issa għadu mhux magħruf jekk saritx ħsara f’affarijiet oħrajn li kienu fuq il-post. Minbarra ħaddiema tal-Protezzjoni Ċivili ssejħu wkoll ħaddiema tal-Enemalta biex ineħħu xi perikli li setgħu nħolqu bin-nirien. Il-Maġistrat tal-Għassa mistennija tmexxi inkjesta bl-għajnuna ta’ diversi esperti tal-qorti waqt li l-pulizija qegħdin jinvestigaw il-każ.